-----------------------------------------------------------------------
  ปัจจัยความเสี่ยง

  -----------------------------------------------------------------------

1.  ความเสี่ยงในการประกอบธุรกิจ

  1.1 ความเสี่ยงจากการพึ่งพิงบุคลากร

จุดเด่นที่สำคัญในการแข่งขันของบริษัท ได้แก่
ความน่าเชื่อถือของผลิตภัณฑ์จากการที่มีผลงานวิจัยเป็นเครื่องรองรับ
รวมทั้งความสามารถในการวิจัยและพัฒนาผลิตภัณฑ์ที่เป็นนวัตกรรมใหม่ซึ่งสามารถตอบสนองความต้องการของผู้บริโภคได้อย่างต่อเนื่อง
ทั้งนี้ ผลิตภัณฑ์เกือบทั้งหมดที่กลุ่มบริษัทผลิตและจำหน่ายในปัจจุบัน
เป็นผลิตภัณฑ์ที่เกิดขึ้นจากผลงานวิจัยและพัฒนาซึ่งนำโดย ศาสตราจารย์ ดร.พิเชษฐ์ วิริยะจิตรา
จึงทำให้บริษัทมีความเสี่ยงในการพึ่งพิงความรู้และความเชี่ยวชาญของบุคลากรดังกล่าว นอกจากนี้
ศาสตราจารย์ ดร.พิเชษฐ์ วิริยะจิตรา ยังดำรงตำแหน่งกรรมการผู้จัดการ
ซึ่งมีหน้าที่โดยตรงในการกำหนดนโยบาย ทิศทาง และการตลาดของบริษัท
ซึ่งในอนาคตหากมีการเปลี่ยนแปลงบุคลากรดังกล่าว อาจส่งผลกระทบต่อการดำเนินงานของบริษัทได้

อย่างไรก็ตาม ศาสตราจารย์ ดร.พิเชษฐ์ วิริยะจิตรา
เป็นผู้ก่อตั้งและมีฐานะเป็นผู้ถือหุ้นใหญ่ของบริษัท
ทำให้คาดว่าบริษัทจะสามารถรักษาบุคลากรดังกล่าวไว้ได้ในระยะยาว
นอกจากนี้บริษัทได้จัดตั้งทีมงานวิจัยและพัฒนา ซึ่งประกอบด้วยผู้เชี่ยวชาญในสาขาวิชาต่างๆ
ที่เกี่ยวข้องกับผลิตภัณฑ์ของบริษัท จัดตั้งศูนย์วิจัยและพัฒนามังคุดไทย
รวมทั้งร่วมมือกับหน่วยงานวิจัยต่างๆ
เพื่อร่วมกันทำการวิจัยและต่อยอดผลิตภัณฑ์ของบริษัทอย่างต่อเนื่อง
โดยมิได้เป็นการพึ่งพิงบุคคลใดบุคคลหนึ่ง หรือหน่วยงานใดหน่วยงานหนึ่ง
อีกทั้งยังได้มีการจัดสรรหุ้นให้แก่ทีมงานวิจัยดังกล่าวเพื่อให้มีส่วนร่วมในความเป็นเจ้าของและสร้างแรงจูงใจให้อยู่กับบริษัทในระยะยาว

สำหรับแนวทางในการทำการวิจัยและพัฒนาในอนาคต
ในกรณีที่มีการวิจัยและพัฒนาผลิตภัณฑ์จากวัตถุดิบใหม่ที่ทีมวิจัยปัจจุบันของบริษัทไม่มีความเชี่ยวชาญ
บริษัทมีนโยบายว่าจ้างหน่วยงานภายนอก เช่น มหาวิทยาลัย หรือ หน่วยงานวิจัยอื่นๆ
ที่มีความเชี่ยวชาญในด้านนั้นๆ เป็นผู้ทำการวิจัย
ซึ่งคาดว่าจะทำให้ใช้เวลาและค่าใช้จ่ายที่น้อยกว่าที่บริษัทจะเป็นผู้ทำการวิจัยและพัฒนาด้วยตนเอง
รวมทั้งเป็นการลดการพึ่งพิงบุคลากรด้วยอีกทางหนึ่ง
นอกจากนี้สูตรในการผลิตทั้งหมดที่เกิดขึ้นจากการวิจัยและพัฒนาของ ศาสตราจารย์ ดร.พิเชษฐ์
วิริยะจิตรา รวมทั้งนักวิจัยและหน่วยงานภายนอกอื่นๆที่ทำการผลิตอยู่ในปัจจุบัน
รวมทั้งที่จะผลิตในอนาคด จะเป็นของบริษัททั้งหมด
โดยปัจจุบันบริษัทได้ทำการยื่นขอจดสิทธิบัตรสำหรับสูตรการผลิตผลิตภัณฑ์ที่สำคัญของบริษัทไว้แล้ว

ในส่วนของการบริหารจัดการ
บริษัทได้จัดให้มีกรรมการบริษัทเป็นผู้กำหนดนโยบายและทิศทางในการดำเนินธุรกิจ
โดยมีกรรมการบริหารเป็นผู้บริหารงานในภาพรวมตามนโยบายที่ได้รับจากคณะกรรมการบริษัทและผู้ถือหุ้น
และจัดให้มีคณะที่ปรึกษาในด้านต่างๆ เช่น ที่ปรึกษาการตลาด ที่ปรึกษาการวิจัยและพัฒนา ที่ปรึกษา
CSR (Corporate Social Responsibility) เป็นต้น
ซึ่งประกอบด้วยผู้ทรงคุณวุฒิในด้านที่เกี่ยวข้อง เพื่อให้คำปรึกษาในการบริหารงาน
เพื่อให้ธุรกิจเติบโตไปข้างหน้าอย่างมีประสิทธิภาพ

1.2 ความเสี่ยงจากการพึ่งพิงธุรกิจในช่องทางปัจจุบันซึ่งผ่านธุรกิจขายตรงเป็นหลัก

รายได้ของบริษัทมาจากการจัดจำหน่ายในทุกช่องทาง โดยผ่านบริษัทผู้แทนจำหน่ายในต่างประเทศ
ผู้แทนจำหน่ายในประเทศ และ ในช่องทางขายตรงผ่านบริษัทย่อย โดยในปี 2552 ปี 2553 และปี
2554 บริษัทมีรายได้จากการจัดจำหน่ายด้วยช่องทางการขายตรงร้อยละ 66.55, ร้อยละ 74.61
และร้อยละ 82.90 ของรายได้รวม ตามลำดับ
ธุรกิจดังกล่าวเป็นธุรกิจที่มีการแข่งขันรุนแรงและมีผู้ประกอบการเป็นจำนวนมาก
ซึ่งนักธุรกิจขายตรงหรือสมาชิกตัวแทนขายสามารถเปลี่ยนไปเป็นตัวแทนขายของผู้ประกอบการรายใดก็ได้ในอุตสาหกรรม
ขึ้นอยู่กับโครงสร้างและส่วนแบ่งผลตอบแทนของยอดจำหน่ายเป็นสำคัญ
ดังนั้นหากมีผู้ประกอบการรายอื่นให้ข้อเสนอผลตอบแทนที่ดีกว่า
สมาชิกตัวแทนขายของบริษัทอาจเปลี่ยนไปให้ความสำคัญกับการจำหน่ายสินค้าอื่นแทนได้

ด้วยเหตุนี้ บริษัทจึงได้ให้ความสำคัญต่อโครงสร้างผลตอบแทนของสมาชิกตัวแทนขาย
โดยมีนโยบายการจ่ายผลตอบแทนที่อยู่ในระดับเดียวกันกับอุตสาหกรรม
มีโครงสร้างผลตอบแทนที่การสร้างแรงจูงใจทั้งการขายสินค้าและการหาสมาชิกเครือข่าย
รวมทั้งมีการแบ่งผลตอบแทนในรูปแบบอื่น
เช่นการให้รางวัลพิเศษแก่สมาชิกที่ทำยอดขายได้ถึงระดับที่กำหนด เป็นต้น และบริษัทเชื่อว่าความ

น่าเชื่อถือในตัวผลิตภัณฑ์สามารถทำให้ผู้บริโภคเชื่อมั่นและเกิดความพึงพอใจที่จะซื้อต่อเนื่องในระยะยาวด้วย
ซึ่งผลิตภัณฑ์ของบริษัทเป็นผลิตภัณฑ์ที่มีผลงานวิจัยรองรับในประสิทธิภาพ และอยู่ในธุรกิจมานานกว่า
20 ปี นอกจากนี้
บริษัทยังมีการวิจัยและพัฒนาผลิตภัณฑ์อย่างต่อเนื่องทั้งในลักษณะปรับปรุงคุณภาพของผลิตภัณฑ์เดิมและสร้างผลิตภัณฑ์ใหม่โดยกระบวนการวิทยาศาสตร์สากลในศตวรรษ
21

ดังนั้น การที่ยอดรายได้จากการจำหน่ายในช่องทางนี้
ที่มีเพิ่มขึ้นอย่างต่อเนื่องเสริมกับผลการวิจัยและพัฒนาผลิตภัณฑ์จึงเป็นตัวแปรที่ทำให้ความเสี่ยงจากการพึ่งพิงธุรกิจขายตรง
กลายเป็นความมั่นคงในการสร้างรายได้และจะเป็นส่วนหนึ่งของการเจริญเติบโตของบริษัทอย่างต่อเนื่องต่อไป

เพื่อเป็นการเสริมการเจริญเติบโตอย่างมีเสถียรภาพ
บริษัทมีนโยบายหลักในการเพิ่มสัดส่วนการจำหน่ายในช่องทางอื่น ๆ อย่างเร่งรัด
โดยคาดว่าจะกระจายสินค้าผ่านเครือข่ายของผู้ค้าปลีกรายใหญ่ (Modern Trade)
รวมทั้งจะดำเนินการส่งเสริมการขายในต่างประเทศเพิ่มขึ้นเพื่อกระตุ้นยอดขาย
พร้อมกับจัดตั้งสำนักงานขายในต่างประเทศ โดยในเบื้องต้นคาดว่าจะขยายไปยังประเทศ สิงคโปร์
ดูไบ และฮ่องกง เพื่ออำนวยความสะดวกในการกระจายผลิตภัณฑ์แก่ลูกค้าต่างประเทศมากขึ้น

3.  ความเสี่ยงในการจัดหาวัตถุดิบ

วัตถุดิบหลักของบริษัท ได้แก่ ส้มแขกและมังคุด ซึ่งเป็นวัตถุดิบทางการเกษตร
โดยจะออกผลปีละครั้งและมีปริมาณผลผลิตขึ้นอยู่กับสภาพภูมิอากาศในแต่ละปี
ดังนั้นหากประสบปัญหาสภาพอากาศไม่เอื้ออำนวย เช่น เกิดอุทกภัยหรือภัยแล้ง
อาจทำให้บริษัทประสบปัญหาการขาดแคลนวัตถุดิบในการผลิตได้ นอกจากนี้ ส้มแขก
ยังเป็นพืชที่เพาะปลูกในภาคใต้ โดยเฉพาะในเขต 3 จังหวัดชายแดนภาคใต้
ซึ่งอาจทำให้เกิดความลำบากในการจัดหาวัตถุดิบจากปัญหาความไม่สงบที่เป็นอยู่ในปัจจุบัน

บริษัทตระหนักดีถึงสภาวะทางธรรมชาติที่ไม่อาจควบคุมได้ซึ่งมีผลต่อการจัดหาวัตถุดิบ
ดังนั้นจึงมีนโยบายการสั่งซื้อวัตถุดิบทางการเกษตรในปริมาณมาก
โดยแต่ละครั้งให้ครอบคลุมการจำหน่ายได้ไม่ต่ำกว่า 2 ปี
และในปัจจุบันยังคงมีวัตถุดิบทางการเกษตรหลักอยู่ในคลังสินค้าของบริษัทเพียงพอสำหรับการจำหน่ายประมาณไม่ต่ำกว่า
1 ปี โดยวัตถุดิบดังกล่าวเมื่อนำมาผ่านการอบแห้งและเก็บรักษาไว้ในสภาพที่เหมาะสม
จะสามารถเก็บไว้ได้นานกว่า 10 ปี โดยที่สารประกอบสำคัญในตัววัตถุดิบไม่มีการเสื่อมสลาย
สำหรับการจัดหาวัตถุดิบส้มแขก
บริษัทมีตัวแทนในท้องถิ่นภาคใต้เป็นผู้รวบรวมสินค้าและจัดส่งให้กับบริษัท

4.  ความเสี่ยงจากสินค้าทดแทน

ผลิตภัณฑ์เครื่องสำอางเสริมความงามและผลิตภัณฑ์เสริมอาหาร
เป็นผลิตภัณฑ์ที่มีสินค้าทดแทนที่มีคุณสมบัติในลักษณะเดียวกันเป็นจำนวนมาก ตัวอย่างเช่น
ผลิตภัณฑ์กระชับสัดส่วน
ที่มีจำหน่ายในเชิงพาณิชย์จำนวนมากมายหลากหลายตราสินค้าซึ่งมีคุณสมบัติที่โฆษณาไว้ใกล้เคียงกัน
คือช่วยลดน้ำหนักและทำให้รูปร่างดี ดังนั้นจึงทำให้ผู้บริโภคมีทางเลือกในการบริโภคมาก

ทั้งนี้
บริษัทตระหนักดีถึงสินค้าที่มีคุณสมบัติในแนวทางเดียวกันในอุตสาหกรรมเครื่องสำอางเสริมความงามและผลิตภัณฑ์เสริมอาหาร
จึงมุ่งเน้นการประชาสัมพันธ์ให้ผู้บริโภคเข้าใจถึงความแตกต่างของผลิตภัณฑ์ของบริษัท
ตั้งแต่การเผยแพร่ผลงานวิจัยที่แสดงถึงประสิทธิภาพของผลิตภัณฑ์ของบริษัทที่เหนือกว่าสินค้าทดแทนอื่นในท้องตลาด
รวมไปถึงการแบ่งปันประสบการณ์ความพึงพอใจของผู้ใช้จริง
อีกทั้งมุ่งเน้นการอบรมตัวแทนขายให้เข้าใจถึงคุณสมบัติของผลิตภัณฑ์อย่างถูกต้องเพื่อให้สามารถสื่อสารให้ผู้บริโภคเข้าใจและรับรู้ถึงความแตกต่างกับผลิตภัณฑ์อื่นๆในท้องตลาด

  1.5 ความเสี่ยงจากอัตราแลกเปลี่ยน

บริษัทมีการจัดจำหน่ายผลิตภัณฑ์ในต่างประเทศเป็นจำนวนไม่มากนักเมื่อเทียบกับรายได้รวม โดยในปี
2552 ปี 2553 และ 2554 บริษัทมีสัดส่วนการส่งออกร้อยละ 14.08 ร้อยละ 8.17 และ ร้อยละ
เมื่อเทียบกับรายได้รวม ตามลำดับ และส่วนใหญ่กำหนดนโยบายการขายต่างประเทศโดยใช้เงินบาท
ยกเว้นลูกค้าบางรายที่มีการขายเป็นเงินสกุลดอลล่าห์สหรัฐ โดยในปี 2552 - 2554

มีสัดส่วนการขายเป็นเงินสกุลดอลล่าห์สหรัฐ ประมาณร้อยละ 3
ของรายได้จากการขายรวมของบริษัท
ซึ่งถือว่าบริษัทมีความเสี่ยงจากอัตราแลกเปลี่ยนในปัจจุบันอยู่ในระดับต่ำ อย่างไรก็ตาม
บริษัทมีนโยบายเพิ่มสัดส่วนการจัดจำหน่ายสินค้าสู่ต่างประเทศ
โดยเฉพาะในแถบเอเชียตะวันออกเฉียงใต้ ตะวันออกกลาง และจีน
ซึ่งอาจทำให้มีความเสี่ยงจากอัตราแลกเปลี่ยนที่เพิ่มขึ้น
โดยบริษัทมีนโยบายพิจารณาทำสัญญาซื้อขายล่วงหน้า (Forward Contract)
สำหรับการขายสินค้าที่มีมูลค่ามาก ซึ่งจะพิจารณาความเหมาะสมเป็นรายกรณี

2.  ความเสี่ยงจากการที่ผู้ถือหุ้นรายใหญ่ของบริษัทถือหุ้นรวมกันเกินกว่าร้อยละ 50

ณ วันที่ 31 ธันวาคม 2554 กลุ่มครอบครัววิริยะจิตราถือหุ้นในบริษัทเป็นจำนวน 113,408,490 หุ้น
คิดเป็นสัดส่วนร้อยละ 56.70 ของจำนวนหุ้นที่จำหน่ายได้แล้วทั้งหมดของบริษัท
ส่งผลให้ครอบครัววิริยะจิตราเป็นผู้ถือหุ้นใหญ่ซึ่งสามารถควบคุมมติส่วนใหญ่ในที่ประชุมผู้ถือหุ้นได้
เว้นแต่เรื่องที่กฎหมายหรือข้อบังคับของบริษัทกำหนดให้ต้องได้รับมติไม่ต่ำกว่า 3 ใน 4
ของที่ประชุมผู้ถือหุ้น เช่น การเพิ่มทุน การลดทุน การขายหรือโอนกิจการบางส่วนหรือทั้งหมด
เป็นต้น
ดังนั้นผู้ถือหุ้นรายอื่นจึงอาจจะไม่สามารถรวบรวมคะแนนเสียงเพื่อตรวจสอบหรือถ่วงดุลเรื่องที่ผู้ถือหุ้นใหญ่นำเสนอได้

บริษัทตระหนักถึงความเสี่ยงดังกล่าว
จึงได้จัดให้มีคณะกรรมการที่เป็นบุคคลภายนอกซึ่งได้แก่กรรมการอิสระ 4 ท่าน
ซึ่งทำหน้าที่ประธานกรรมการ รวมทั้งเป็นกรรมการตรวจสอบจำนวน 3 ท่าน
จากจำนวนกรรมการทั้งหมด 9 ท่าน
เพื่อทำหน้าที่ตรวจสอบและถ่วงดุลการทำงานของคณะกรรมการและผู้บริหารบริษัท นอกจากนี้
คณะกรรมการบริษัทมีนโยบายการดำเนินงานโดยคำนึงถึงประโยชน์สูงสุดของผู้ถือหุ้น
มีการกำหนดขอบเขตอำนาจหน้าที่ของคณะกรรมการบริษัท คณะกรรมการบริหาร
และคณะกรรมการตรวจสอบอย่างชัดเจน
และหากบริษัทมีความจำเป็นในการทำรายการกับบุคคลที่อาจมีความขัดแย้ง
บริษัทจะปฏิบัติตามขั้นตอนการอนุมัติการทำรายการระหว่างกันและหลักเกณฑ์ของตลาดหลักทรัพย์แห่งประเทศไทยอย่างเคร่งครัด
โดยบุคคลที่อาจมีความขัดแย้งจะไม่มีสิทธิออกเสียงในการพิจารณารายการดังกล่าว